b'\n_START_ARTICLE_\nPilates\n_START_PARAGRAPH_\nPilates je posebna vrsta vaj za krepitev telesnih mi\xc5\xa1ic. Izna\xc5\xa1el jih je Joseph Hubert Pilates iz M\xc3\xb6nchengladbacha, ki je to vadbo najprej poimenoval Contrology, ker naj bi pri izvajanju vaj s pomo\xc4\x8djo duha kontrolirali mi\xc5\xa1ice.\n_START_SECTION_\nZgodovina metode\n_START_PARAGRAPH_\nJoseph Hubert Pilates naj bi bil hkrati telovadec, potaplja\xc4\x8d, bodybuilder, cirkusant, v Angliji naj bi celo delal kot poklicni boksar in treniral uslu\xc5\xbebence Scotland Yarda v samoobrambi. Med prvo svetovno vojno je bil interniran. V tem \xc4\x8dasu je za\xc4\x8del razvijati celosten program vadbe, ki naj bi pripomogel k izbolj\xc5\xa1anju konstitucije in dr\xc5\xbee. Pri tem je upo\xc5\xa1teval svoje znanje vzhodnoazijskih vadb, joge in zenovske meditacije, ter upo\xc5\xa1teval tudi gibanje \xc5\xbeivali. S to svojo metodo je najprej pou\xc4\x8deval sojetnike, ki so trenirali na jogijih._NEWLINE_Po vojni se je vrnil v Nem\xc4\x8dijo in za\xc4\x8del delati s pomembnimi ljudmi s podro\xc4\x8dja vadbe, npr. Rudolfom von Labanom. Leta 1923 je emigriral v New York in si na Lebanovo pobudo v stavbi New York City Ballet odprl lasten studio, kar tudi pojasni sli\xc4\x8dnost metode s plesom. Sprva so pilates poleg \xc5\xa1portnikov izvajali plesalci in zvezde iz \xc5\xa1ovbiznisa. V zadnjih desetletjih 20. stoletja je pilates postal trend v fitnes studiih.\n_START_SECTION_\nMetoda\n_START_PARAGRAPH_\nPilates je celostna telesna vadba, ki nosi poudarek na te\xc5\xbeje dostopnih, manj\xc5\xa1ih in \xc5\xa1ibkej\xc5\xa1ih mi\xc5\xa1icah, ki pripomorejo k pravilni in zdravi telesni dr\xc5\xbei, krepitvi mi\xc5\xa1ic in kardiovaskularnega sistema, izbolj\xc5\xa1ani telesni pripravljenosti in koordinaciji, ter bolj poudarjenemu samozavedanju. Trening vklju\xc4\x8duje vaje za mo\xc4\x8d, raztezanje in dihanje. Vadba je primerna tudi za rehabilitacijo po po\xc5\xa1kodbah._NEWLINE_Podlaga vsej vadbi je treniranje telesnega centra \xc2\xbb(Powerhouse)\xc2\xab, ki zajema mi\xc5\xa1ice spodnjega dela trupa: medeni\xc4\x8dne, trebu\xc5\xa1ne in hrbtne. Vse vaje se izvajajo po\xc4\x8dasi in teko\xc4\x8de, z upo\xc5\xa1tevanjem pravilnega dihanja. Tak na\xc4\x8din vadbe je blagodejen tako za mi\xc5\xa1ice kot tudi za \xc4\x8dlenke. Pilates zajema okoli 500 razli\xc4\x8dnih vaj, ki slu\xc5\xbeijo krepitvi in raztezanju mi\xc5\xa1ic.'